**KORRALDUS**

Värska 20.06.2023 nr

**Värska alevikus, Silla tn 6 kinnistul**

**projekteerimistingimuste andmiseks**

**avatud menetluse korraldamine**

Setomaa Vallavalitsusele esitati 01.06.2023 läbi ehitisregistri Setomaa Vallas, Värska alevikus, Silla tn 6 (katastritunnus 93401:003:0130), kinnistule projekteerimistingimuste taotlus nr 2311002/05101 kinnistu põhjaosas tee rajamiseks.

Ehitisregistri andmetel on kinnistule püstitatud korterelamu (ehitisregistri kood 120262317) külalistemaja (ehitisregistri kood 110023919) ja kinnistule on rajatud erinevad rajatised. Projekteerimistingimuste taotleja on projekteerimistingimuste taotluse läbivaatamise eest tasunud riigilõivu (maksekorraldus nr 1089)

Setomaa valla üldplaneering kehtestatud Setomaa Vallavolikogu 24.11.2022 otsusega nr 28 kohaselt on Värska alevik detailplaneeringu koostamise kohutusega ala.

Tee ehitamiseks võib Setomaa Vallavalitsus väljastada projekteerimistingimused. Kuna tee ehitamisega kaasneb oluline ruuminine mõju, millest muutuvad eelkõige transpordivood, külastajate hulk, visuaalne mõju ning võimalik on ka müra tekitamine vähemalt ehitamise ajal, siis on põhjendatud projekteerimistingimuste väljastamine läbi avatud menetluse.

Silla tn 6 asukohas on algatatud detailplaneering 03.05.2023 Setomaa Vallavalitsuse korraldusega nr 155, detailplaneeringu lahendusega peab olema tee projekteerimine kooskõlas.

Ehitusseadustiku § 31 lg 1 kohaselt on kohaliku omavalitsuse pädevuses otsustada, kas projekteerimistingimuste andmise menetlus korraldatakse avatud menetlusena. Sama paragrahvi kohaselt tuleb projekteerimistingimuste andmine ehitusseadustiku § 26 ja planeerimisseaduse § 125 lõikes 5 nimetatud juhul.

Avatud menetlus viiakse läbi haldusmenetluse seaduse 3. peatüki ja ehitusseadustiku 3. peatüki alusel. Avatud menetluses antavate projekteerimistingimuste eelnõu avalikustatakse valla kodulehel ja menetlusest teavitatakse nii valla veebilehel kui ka ajalehes "Lõunaleht" (sõltuvalt ajalehe ilmumisaegadest). Avaliku väljapaneku ajal 22.06-06.07.2023 on huvitatud isikul ja isikul, kelle õigusi võib projekteerimistingimuste andmine puudutada, õigus esitada eelnõu või taotluse kohta kirjalikke ettepanekuid ja põhjendatud vastuväiteid. Kui avaliku väljapaneku jooksul ettepanekuid või vastuväiteid ei laeku või on kõiki laekuvaid ettepanekuid võimalik arvestada, otsustatakse projekteerimistingimuste andmine ilma avalikul istungil arutamiseta.

Võttes aluseks kohaliku omavalitsuse korralduse seaduse § 30 lg 1 p 4, ehitusseadustiku § 26 lg 1, lg 2 p 1, lg 3 p 1 ja p 3, lg 4 p 3, § 31 lg 1 ja 2 ja esitatud projekteerimistingimuste taotluse nr 2311002/05101 annab Setomaa Vallavalitsus

**k o r r a l d u s**

1. Korraldada projekteerimistingimuste andmine avatud menetlusena Värska alevikus, Silla tn 6 krundil avalikkusel ligipääsetava eratee ehitusprojekti koostamiseks.

Lisa: projekteerimistingimuste eelnõu.

2. Korraldada projekteerimistingimuste eelnõu avalikustamine ning esitada arvamuse avaldamiseks Silla tn 6 kinnistu piirinaabritele.

3. Korraldus jõustub teatavakstegemisest.

4. Korralduse peale võib esitada vaide Setomaa Vallavalitsusele haldusmenetluse seaduses sätestatud korras 30 päeva jooksul arvates korralduse teadasaamise päevast või päevast, mil oleks pidanud korraldusest teada saama või esitada kaebuse Tartu Halduskohtule halduskohtumenetluse seadustikus sätestatud korras ja tähtaegadel.

/allkirjastatud digitaalselt/ /allkirjastatud digitaalselt/

Raul Kudre Helle Palok

vallavanem Vallasekretäri nõunik

 Vallasekretäri ülesannetes